Nuusbrief 14 (isolasie-tydperk)
Ingevolge die regulasies uitgevaardig deur die regering om die land van Vlak4-inperking na Vlak 3 te laat beweeg, word skole vanaf 1 Junie 2020 vir graad 7- en 12-leerders heropen.
Die voorwaardes vir die heropening van die skole vir hierdie grade is dat skole alle maatreëls moet volg wat deur die regering voorgeskryf word om die Covid-19 virus se verspreiding te stuit, en dat ouers wat ongemaklik is om hulle kinders terug skooltoe te stuur, nie verplig is om dit te doen nie.
In die lig van bogenoemde, en in die lig van die belangrikheid om alle matriekleerlinge so gou en so deeglik as moontlik vir die matriekeindeksamen voor te berei, het die skool die volgende in plek gesit:
1. Alle maatreëls wat deur die regering voorgeskryf word om die veiligheid van leerders, onderwysers en ondersteuningspersoneel te beskerm, is nougeset deur die skool nagekom. Voortgesette nakoming sal streng gemonitor word.
2. Leerders word sterk aangeraai om addisionele voorsorgmaatreëls na goeddunke te tref, om seker te maak dat die maatreëls waaroor hulle self beheer het, nagekom word wanneer die skool op 1 Junie heropen. Dit sluit die deurlopende dra van maskers en/of gesigskerms in, die streng handhawing van sosiale distansiëring, die gereelde was van hande en die addisionele reiniging van 'n kind se omgewing, met alcohol wet wipes, sou u dit nodig ag.
3. Die Junie-eksamen:
3.1 Indien u kind 'n onderliggende mediese toestand het, sal spesiale versoeke ten opsigte van die fisiese opset van die eksamenlokaal by die skool, op meriete hanteer word.
3.2 U is reeds versoek om u kind se mediese geskiedenis op Adam op te dateer. Rig asb. spesiale versoeke aan die graadvoog, me. Natalie Janse van Rensburg, en verskaf die ondersteunende mediese dokumentasie.
3.3 Geen eksamen kan via Teams afgelê word of tuis geskryf word nie.
3.4 Soos by alle ander eksamens, volg ons die beginsel dat geen leerder onredelik bo 'n ander bevoordeel of benadeel mag word nie.
Ons beoog om na die eksamen interaktiewe onderrig en leer op die skoolterrein voort te sit. Ons bevind ons in 'n ramptoestand en dus let Helpmekaar noukeurig op die beste wyse waarop ons so veilig as moontllik sulke interaksie kan laat plaasvind. Die alternatief is ongelukkig dat ouers wat nie gemaklik is met hierdie reëlings nie, eerder tuisonderrig of aanlynonderrig vir hul kind moet oorweeg.
Die veiligheid en akademiese vooruitgang van elke leerder is ons prioriteit, nes dit u as ouer s'n is. Indien u enige navrae of kommer het, kontak gerus vir my of vir mnr. JP van der Merwe. Laasgenoemde, as ons Senior Adjunkhoof, is verantwoordelik vir die logistiek rondom die beveiliging van die skool, die leerders, onderwysers en alle ander personeel.
Elke geleentheid is 'n leergeleentheid
Om jongmense op te lei en te vorm vir die wêreld daarbuite, betrek hulle hele huishouding en die hele skool. In hierdie vreemde tye waarin ons onsself bevind, is daar soveel situasies wat ideale geleenthede skep om ons kinders se sosiale/morele kompas te versterk.
Die aanlyntermyntoetse, maar ook alle ander aanlynassesserings, is só 'n geleentheid. Ons wil 'n beroep doen op u om 'n gesprek met u kind/kinders te hê oor die belangrikheid van integriteit by toetse/assesserings. Leerders moet verstaan dat oneerlikheid tydens toetse/assesserings die hele doel van die assessering diskrediteer.
Dit is dus vanselfsprekend dat die skool, sonder huiwering, dissiplinêre prosesse sal toepas indien 'n kind oneerlik is.
Pediatriese Pulmonoloog praat oor pandemie
Helpies het opinies
Alhoewel die kultuur-aktiwiteite voortydig kortgeknip is deur Covid-19, is Helpmekaar se redenaars- en debatspanne steeds hard aan die werk vir persoonlike verbetering en bloot die genot daarvan om weekliks hul opinies met mede-Helpies te kan deel.
Die verskillende grade is opgedeel in junior en senior spanne, en aktuele sake word weekliks bespreek. 'n Onlangse kwessie wat bespreek is, is die terugkeer van leerlinge na skole en ook hóé dit moet plaasvind, en of dit enigsins moet plaasvind met die huidige klimaat van die pandemie. Almal kon saam gesels en standpunte stel en menings lug. Só leer ons ook om groter verwysingsraamwerke te hê en om ander se sienings aan te hoor en te respekteer.
Met onderwerpe soos Skole: oop of gesluit? en Haarkappers: sny ons self? is daar nog baie praat in ons Helpies oor.
Hoofmeisie se 2020-visie
Skakel na Karla Jonker se artikel op Maroela Media.
Teken hierdie datum aan...
Skud jou wintervere reg: Helpie-kultuuraand gaan knus voor jou kaggel plaasvind op Saterdag, 20 Junie 2020 om 18:00. Ons kan uitsien na ons orkes en koor se beste musiek asook oulike items van ons Helpies wat kreatief was tydens inperking.
A++ vir Simoné
Simoné Gerber het uitstekend gevaar tydens die ConSpirito-aanlynredenaarskompetisie. Dié slimkop het die beoordelaar beslis beïndruk en is met `n A++ beloon.
Kinderleiding sal vanaf 1 Junie op kantoor wees indien enigiemand ondersteuning nodig het. Dit is altyd lekker om iemand in die oë te kan kyk wanneer ons met hulle werk. Ons nooi u dus uit om, indien dit moontlik is, u kinders skooltoe te bring vir hulle sessies – aanlynsessies sal wel nog beskikbaar wees.
Daar is ook 'n splinternuwe Kinderleidingblad met hulpbronne vir die leerders – gaan loer gerus op e-skool vir die "link".